दलित वोट बैंक के साथ ही ब्राह्मण मतदाताओं के रूझान ने बसपा सरकार बनाने का मार्ग प्रशस्त किया था। इसके पूर्व यह इलाका सपा का गढ़ रहा था। अबकी यहां कांग्रेस, बसपा, सपा और भाजपा की नींद उड़ाने के लिए पीस पार्टी का खतरा सभी दलों पर मंडरा रहा है। यह योगी आदित्यनाथ का गढ़ माना जाता है। भाजपा को योगी आदित्यनाथ की नाराजगी से कितना नुकसान होता है, यह भी देखने वाली बात होगी। सपा से बगावत करके बाहर निकले अमर सिंह को भी इस इलाके से काफी उम्मीद है। उनका राष्ट्रीय लोकमंच अगर इस इलाके में अपनी पैठ नहीं बना पाया तो अमर के लिए आगे की राह आसान नहीं होगी। वह काफी समय से पूर्वांचल राज्य बनाने की मांग करके जनता के बीच अपनी पैठ बनाने में लगे हैं। दूसरे चरण में भी दागी और करोड़पति उम्मीदवारों का दबदबा देखने को मिलेगा। जहां करोड़पति उम्मीदवारों की संख्या 235 है, वहीं 118 दागी प्रत्याशी पूर्वांचल में अपनी किस्मत अजमा रहे हैं। दूसरे चरण में प्रमुख रूप से करीब डेढ़ दर्जन महिला उम्मीदवारों के भी भाग्य का फैसला होगा।